Austria konstitutsiooniõiguses ollakse seisukohal, et rahvusvahelise  õiguse üldtunnustatud normid on osa föderaalõigusest ja välislepingud tuleb inkorporeerida Austria õigussüsteemi (üldkorras ja erimenetlusega ülevõtmine). Välislepinguga sätestatud õigusnormi asetuse siseriiklikus õigussüsteemis määrab ära selle normi sisu. Selleks, et rahvusnõukogu saaks heaks kiita välislepingud, mis muudavad või täiendavad põhiseadust, peavad need saama sama kvoorumi, nagu föderaalsed põhiseaduse muutmise seadused. Nõuded, mida esitatakse seadust muutvate või täiendavate välislepingute  suhtes tehtavatele otsustele on samad, mis seaduseelnõude vastuvõtmise puhul. Välislepingud sõlmib reeglina liidupresident föderaalvalitsuse või volitatud ministri ettepanekul. Poliitilised välislepingud, mis muudavad või täiendavad õigusakte, peavad saama rahvusnõukogu eelneva nõusoleku. Liidupresident võib volitada föderaalvalitsust või selle pädevaid liikmeid sõlmima välislepinguid, mis ei ole poliitilised ning mis ei muuda ega täienda õigusakte.